钦定古今图书集成/明伦汇编/氏族典/第395卷 > 李献能
## 钦定古今图书集成/明伦汇编/氏族典/第395卷 > 李献能

按《金史李献能传》：“献能字钦叔，河中人。先世有为金
吾卫上将军者，时号李金吾家。迨献能昆弟皆以文
学名，从兄献卿、献诚、从弟献甫相继擢第，故李氏有
四桂堂。献能苦学博览，于文尤长于四六。贞祐三年，
特赐词赋进士，廷试第一人，宏词优等，授应奉翰林
文字。在翰苑凡十年，出为鄜州观察判官，用荐者复”
为应奉，俄迁修撰。正大末，以镇南军节度副使充河
中帅府经历官。大元兵破河中，奔陕州行省，以权左
右司郎中。值赵三三军变，遇害，年四十三。献能为人
眇小而墨色颇有髯，善谈论，每敷说今古，声铿亮可
听。作诗有志于风雅，文刻意乐章，在翰院，应机敏捷，
号得体。赵秉文、李纯甫尝曰：“李献能天生今世翰苑
材，故每荐之，不令出馆。家故饶财，尽于贞祐之乱，在
京师无以自资，其母素豪奢，厚自奉，小不如意则必
诃谴，人视之殆不堪忧，献能处之自若也。”时人以纯
孝称之。尝谓人曰：“我幼梦官至五品，寿不至五十。”后
竟如其言。